Document ID: 32010R0332
Publication Date: 2010-04-22

Title and Content:
UREDBA KOMISIJE (EU) št. 332/2010
z dne 22. aprila 2010
o spremembi Priloge I k Uredbi (ES) št. 798/2008 glede vključitve Izraela na seznam tretjih držav, ozemelj, območij ali kompartmentov
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti uvodnega stavka člena 8, prvega odstavka točke 1 člena 8 in točke 4 člena 8 Direktive,
ob upoštevanju Direktive Sveta 2009/158/ES z dne 30. novembra 2009 o pogojih zdravstvenega stanja živali, ki veljajo znotraj Skupnosti za trgovanje s perutnino in valilnimi jajci ter za njihov uvoz iz tretjih držav (2), in zlasti člena 24(2) Direktive,
ob upoštevanju naslednjega:
(1)
Direktiva 2002/99/ES določa splošna pravila v zvezi z zdravstvenim varstvom živali, ki urejajo vse stopnje proizvodnje, predelave in distribucije proizvodov živalskega izvora in proizvodov, pridobljenih iz njih, namenjenih za prehrano ljudi, v Uniji ter njihov uvoz iz tretjih držav. Navedena direktiva določa, da je treba določiti posebne uvozne pogoje za vsako tretjo državo ali skupino tretjih držav glede na zdravstveno stanje živali.
(2)
Direktiva 2009/158/ES določa pogoje zdravstvenega stanja živali, ki veljajo znotraj Unije za trgovanje s perutnino in valilnimi jajci ter za njihov uvoz iz tretjih držav. Navedena direktiva določa, da mora perutnina izhajati iz tretjih držav, ki so proste aviarne influence, ali iz tretjih držav, ki kljub temu, da niso proste navedene bolezni, izvajajo ukrepe za njen nadzor, ki so vsaj enakovredni ukrepom iz ustrezne zakonodaje Unije.
(3)
Uredba Komisije (ES) št. 798/2008 z dne 8. avgusta 2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval (3), določa, da sta uvoz blaga iz navedene uredbe v Unijo in njegov tranzit skozi Unijo dovoljena samo iz tretjih držav, ozemelj, območij ali kompartmentov s seznama preglednice v delu 1 Priloge I k Uredbi.
(4)
V skladu z navedeno uredbo se pri izbruhu visoko patogene aviarne influence (HPAI) v tretji državi, na ozemlju, območju ali v kompartmentu, ki je bil prej prost aviarne influence, za navedeno tretjo državo, ozemlje, območje ali kompartment šteje, da je ponovno prosto HPAI, če so izpolnjeni nekateri pogoji, ki se nanašajo na politiko pokončanja in uničenja okuženih živali za nadzor nad boleznijo, vključno z ustreznim čiščenjem in razkuževanjem vseh v preteklosti okuženih obratov. Poleg tega je moral biti v treh mesecih po koncu izvajanja politike pokončanja in uničenja okuženih živali ter čiščenja in razkuževanja opravljen nadzor aviarne influence v skladu z delom II Priloge IV k navedeni uredbi.
(5)
Izrael je trenutno na seznamu v delu 1 Priloge I k Uredbi (ES) št. 798/2008 naveden kot tretja država, prosta visoko patogene aviarne influence. Uvoz perutninskih proizvodov, za katere se uporablja navedena uredba, je zato odobren s celotnega ozemlja navedene tretje države.
(6)
Izrael je Komisijo obvestil, da je na njegovem ozemlju izbruhnila visoko patogena aviarna influenca podtipa H5N1.
(7)
Zaradi potrjenega izbruha HPAI se ozemlje Izraela ne more več šteti kot prosto navedene bolezni, izraelski veterinarski organi pa so zato začasno ustavili izdajanje veterinarskih spričeval za pošiljke nekaterih perutninskih proizvodov. Izrael je prav tako izvedel politiko pokončanja in uničenja okuženih živali za nadzor nad boleznijo in omejitev njenega širjenja.
(8)
Informacije o izvedenih nadzornih ukrepih so bile predložene Komisiji. Komisija je ocenila navedene informacije in epidemiološko stanje v Izraelu.
(9)
Takojšnji in odločni ukrepi Izraela za omejitev bolezni in pozitivni rezultati ocenjevanja epidemiološkega stanja omogočajo, da se omejitve uvoza nekaterih perutninskih proizvodov v Unijo uporabljajo le za območja, ki jih je prizadela bolezen in za katere so izraelski veterinarski organi uvedli omejitve zaradi izbruha visoko patogene aviarne influence.
(10)
Poleg tega Izrael opravlja nadzorne dejavnosti za aviarno influenco, za katere se zdi, da izpolnjujejo zahteve iz dela II Priloge IV k Uredbi (ES) št. 798/2008.
(11)
Ob upoštevanju ugodnega razvoja epidemiološkega stanja in povezanih nadzornih dejavnosti za aviarno influenco pri omejevanju izbruha je primerno omejiti obdobje, v katerem je odobritev uvoza v Unijo začasno ustavljena do 1. maja 2010.
(12)
Prilogo I k Uredbi (ES) št. 798/2008 je zato treba ustrezno spremeniti.
(13)
Da se izpolnijo zahteve v zvezi z razmejevanjem območij in omogoči, da se trgovanje čim prej nadaljuje, mora ta uredba začeti veljati dan po objavi.
(14)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Del 1 Priloge I k Uredbi (ES) št. 798/2008 se nadomesti z besedilom Priloge k tej uredbi.
Člen 2
Ta uredba začne veljati dan po objavi v Uradnem listu Evropske unije.
Uporablja se od 26. januarja 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. aprila 2010

Classification:
Level 1 Topics: 100157
100149
100147
100156
100161
100144
Level 2 Topics: 100192
100175
100282
100193
100215
100254
100250
100245
100281
Level 3 Topics: 2442
2479
2106
5780
4017
614
3156
2711
2737
2705
All Topics: 1309
1445
1518
192
2121
4125
4687
4743
5369